《读危太仆云林集》
清代·李绂

唐宋为古文，大家才七人。南渡遂萎苶，得貌遗厥神。

有元运隆遂，大文兴崇仁。吴虞启先鞭，斯文绝复新。

后劲得云林，如《国风》有《豳》。宋王拜下风，国史功不湮。

偶然履橐橐，上嫌称老臣。御史乃希旨，元故臣宜摈。

和州看余庙，于事犹轻尘。论者不复察，集矢何龂龂。

岂知公出处，大节光霄旻。言事既激烈，邪闭善则陈。

仓卒起田间，辞禄已五春。投井义不屈，存史情亦真。

兴朝访故老，四国响然臻。聊因国史出，夙志将一伸。

区区圭组荣，浮云谢天民。青田亦仕元，佐命持衡钧。

松雪亦承旨，实宋天潢亲。不知持论者，比此何等伦。

掩卷三叹息，流俗多顽嚚。

作者简介：（1673—1750）清江西临川人，字巨来，号穆堂。康熙四十八年进士，由编修累官内阁学士。雍正间历任广西巡抚、直隶总督，以参劾河南巡抚田文镜得罪下狱。乾隆初起授户部侍郎。治理学宗陆王。言政事推崇王安石，对世传事迹有所辨正，为蔡上翔《王荆公年谱考略》所取资。有《穆堂类稿》及续稿别稿、《陆子学谱》、《朱子晚年全论》、《阳明学录》、《八旗志书》等。